recursal/SuperWikiNEXT-32B huggingface dataset:
**வாமன் பண்டிட்** (Vaman Pandit) (1608-1695) **வாமன் தானாஜி சேசா** என்றும் அறியப்படும் இவர் ஒரு மராத்திய அறிஞரும் இந்தியக் கவிஞருமாவார்.  சேசா குடும்பத்தைச் சேர்ந்த இவர் ஒரு சிறந்த கவிஞராவார். இவருடைய கவிதை முழு மகாராட்டிராவிலும் தாக்கத்தை ஏற்படுத்தியது. இவரது கதை கவிதை பொதுமக்களிடமும், ஹரி கீர்த்தங்கர்களிடமும் மிகவும் பிரபலமாக உள்ளது. இவரது பக்தி என்ற கருத்துக்கு ஒரு நல்ல அடித்தளத்தை அளித்துள்ளார்.

ஆரம்ப கால வாழ்க்கை
------------------

கர்நாடகாவின் தர்வாட்டில், கவிஞர்கள் மற்றும் அறிஞர்கள் அடங்கிய ஒரு முக்கிய சேசா குடும்பத்தில் தேசஸ்த் பிராமணக் குடும்பத்தில் பிறந்தார்.  நாந்தேடிலிருந்து வந்த குடும்பம் தார்வாடிற்கு குடிபெயர்ந்தது. இவர் ஒரு முக்கிய வைணவ தத்துவஞானியான மத்வாச்சாரியரைப் பின்பற்றுபவராவார். இவர் தனது வாழ்க்கையின் ஒரு குறிப்பிடத்தக்க காலத்திற்கு பிறகு வாரணாசிக்கு குடிபெயர்ந்தார். சகுண பிராமணரை (தனிப்பட்ட கடவுள்) நிர்குண பிரம்மத்தை (ஆளுமை இல்லாத கடவுள்) விட உயர்ந்தவர் என்று வாமன் பண்டிட் கருதுகிறார். பகவான் கிருட்டிணரை சகுண பிரம்ம அவதாரம் என்று கருதுகிறார்.

இலக்கியப் படைப்புகள்
--------------------

இவரது மிக முக்கியமான படைப்பான *யதார்த்ததிபிகா* என்பது பகவத்கீதையின் வர்ணனையாகும். இவரது புத்தகமான *நிகமசாரா* (1673) *வர்கவி வருணி வித்யா* ( வேதாந்தம் ) பற்றி விரிவாக விவரிக்கிறது. அவரது மற்ற படைப்புகளில் *சமாஷ்லோகி கீதை*, *கர்மதத்வா*, *பாமினிவிலாசா*, *ராதாவிலாசா*, *ராசகிரீடா*, *அஹலியோதாரா*, *வனசுதா*, *வேணுசுதா*, *கசேந்திரமோக்சம்* மற்றும் *சீதா ஸ்வயம்வரா* ஆகியவையும் அடங்கும். இவர் இறந்த பின்னர் 1695 ஆம் ஆண்டில், சங்கலி மாவட்டத்தின் கோரேகான் கிராமத்தில் வாரணா ஆற்றின் கரையில் ஒரு சமாதி கட்டப்பட்டுள்ளது.

குறிப்புகள்
-----------

1. ↑  Dr. Sumati Risabuda (30 May 2018). *आधुनिक मराठी साहित्यातील परतत्त्वबोध / Adhunik Marathi Sahityatil Paratatwa Bodh*. Ramakrishna Math. பக். 72. பன்னாட்டுத் தரப்புத்தக எண்:9789388071994.. பார்த்த நாள்: 30 May 2018.
2. ↑  Lal 1992.
3. ↑  Sharma 2000.

நூலியல்
-------

* Lal, Mohan (1992). *Encyclopaedia of Indian Literature: Sasay to Zorgot*. Sahitya Akademi. பன்னாட்டுத் தரப்புத்தக எண்:9788126012213. .
* Sharma, B. N. Krishnamurti (2000). *A History of the Dvaita School of Vedānta and Its Literature, Vol 1. 3rd Edition*. Motilal Banarsidass (2008 Reprint). பன்னாட்டுத் தரப்புத்தக எண்:978-8120815759.
* Kusumawati Deshpande and M.V.Rajadhyaksha, *A history of Marathi literature* (New Delhi: Sahitya Akademi, 1988), pp31-33
* S.G.Kanhere, ‘Waman Pandit - scholar and Marathi poet’ *Bulletin of the School of Oriental and African Studies, University of London* v4, 1926, pp305-314
**மதிலொட்டி** சிறுவர் விளையாட்டுகளில் ஒன்று. 

இது உல்லாச விளையாட்டு. இதில் வெற்றியோ தோல்வியோ இல்லை. இந்த வேடிக்கை விளையாட்டை சிறுவர்கள் விளையாடும்போது பெரியவர்கள் விரும்பிப் பார்த்து மகிழ்வர்.

ஆடும் முறை
----------

விளையாடும் சிறுவர்கள் இரண்டு அணிகளாகப் பிரிவர். ஆள்மேல் ஏறினால் தாங்கக்கூடிய இணையான நிலையினர் மாறி மாறி இரு அணிகளிலும் இடம் பெறுவர். முதலில் ஒரு அணியிலுள்ள வலிமையானவர் ஒரு சுவரை (மதிலை) ஊன்றிப் பிடித்துக்கொண்டு நிற்பார். பின்னர் அடுத்த வலிமையாளர் அவரது இடுப்பைப் பிடித்துக்கொண்டு நிற்பார். அந்த அணியிலுள்ள மற்றவர்கள் ஆள்தாங்கும் வலிமை வரிசையில் முன்னுள்ளவர் இடுப்பைப் பிடித்துக்கொண்டு நிற்பர்.
இவ்வாறு ஆள் தாங்குவோர் தொடர் அமையும். 

அடுத்த அணியினர் அந்த அணியினர் முதுகில் ஏறிச் சென்று முதலாமவர் சுவரைப் பற்றி நிற்க அவரது அணியிலுள்ள ஏனையோர் அடுத்தவர் அடுத்தவர் முதுகில் தன் முன்னே உள்ள தன் அணியினரின் இடுப்பைப் பிடித்துக்கொண்டு நிற்பர். எல்லாரும் எல்லார்மீதும் ஏறி நின்றதும் ஆள் தாங்கும் அணியினர் தம் உடலை மெதுவாக ஆட்டுவர். மேலே நிற்பவர் யாரும் விழாவிட்டால் சற்று வேகமாக ஆட்டுவர். இப்படி ஒருவர் விழும்வரை ஆட்டுவர். ஒருவர் விழுந்தால் அனைவரும் விழ நேரும். அல்லது தொடர் அறுபடும். எது நிகழ்ந்தாலும் அடுத்த ஆட்டம் தொடங்கும். அடுத்த ஆட்டத்தில் ஆள்தாங்கும் அணி ஆளேறும் அணியாக மாறும்.

இவற்றையும் பார்க்க
------------------

* தமிழர் விளையாட்டுகள் (அண்மைய காலம்)

கருவிநூல்
---------

* இரா. பாலசுப்பிரமணியம், *தமிழர் நாட்டு விளையாட்டுகள்*, உலகத் தமிழாராய்ச்சி நிறுவன வெளியீடு, 1980
**இயேசு கோட்டை** கென்யா நாட்டின் மொம்பாசா தீவில் அமைந்துள்ளது. இக்கோட்டையை வடிவமைத்தவர்  இத்தாலிய நாட்டு கட்டிடக் கலை வல்லுர் ஜியோவானி பாட்டிஸ்டே கைராட்டி ஆவார். இது 1593 மற்றும் 1596 ஆம் ஆண்டுகளுக்கு இடையில் கட்டப்பட்டது. 

போர்த்துகல் நாட்டு மன்னர் கிங் பிலிப்பின் கட்டளையால், மொம்பசாவின் பழைய துறைமுகத்தை பாதுகாக்க கட்டப்பட்டது. சுவிஸ் கோஸ்ட்டில் போர்த்துகீசியர்களால் நிர்வகிக்கப்படும் ஒரே கோட்டையாக இயேசு கோட்டை  இருந்தது.  மேலும் இந்திய பெருங்கடல் வர்த்தகத்தின் மீதான செல்வாக்கை நிறுவ ஒரு மேற்கத்திய வல்லரசின் முதல் வெற்றிகரமான முயற்சியின் ஒரு சான்றாக இதுஅங்கீகரிக்கப்பட்டது.

இன்றைய இயேசுக் கோட்டை
---------------------

இயேசு கோட்டை  இப்போது வெளிநாட்டு மற்றும் உள்ளூர் சுற்றுலா பயணிகள் ஒரு பிரபலமான இடமாக உள்ளது. பல சுற்றுலாத் தலங்கள்,  பாதுகாப்பு ஆய்வகம்,  கல்வித் துறை,  பழைய டவுன் கன்சர்வேஷன் அலுவலகம் இணைந்து, முக்கிய சுற்றுலா அம்சமாக இந்த கோட்டை முக்கியத்துவம் பெறுகிறது. யுனெஸ்கோ நிறுவனம் இக்கோட்டைய  உலகப் பாரம்பரியக் களங்களில் ஒன்றாக அறிவித்துள்ளது. 

* Building inside the fort Building inside the fort
* Windows of the inner buildingsWindows of the inner buildings
* Juxtaposition of decayed and survivedJuxtaposition of decayed and survived
* Obvious influence of Portuguese architectureObvious influence of Portuguese architecture

மேற்கோள்கள்
-----------

1. ↑  Fort Jesus, Mombasa
சோழர் கால நீள, கன பரிமாண அளவுகள்
--------------------------------

 தஞ்சை மாவட்டம், திருவையாறு உலோகமாதேவீச்சுரம் கோயில் கல்வெட்டில் இவ்விவரம் காணப்படுகின்றது.

### நீள அளவுகள்

 100 குழி 1 மா

 2000 குழி 1 வேலி

 20 மா 1 வேலி அல்லது 1 நிலம்

### கன பரிமாண அளவுகள்

 8 நாழி 1 குருணி

 4 குருணி 1 தூணி

 3 தூணி 1 கலம்

### முகத்தல் அளவைகள்

  

### சோழர் கால முகத்தல் வாய்ப்பாடு

360 - 1 செவிடு
5 செவிடு - 1 ஆழாக்கு
2 ஆழாக்கு - 1 உழக்கு
2 உழக்க - 1 உரி (½ நாழி)
2 மரக்கால் - 1 பதக்கு
2 பதக்கு - 1 தூணி
3 தூணி - 1 கலம்

சோழர் கால நிறுத்தல் வாய்ப்பாடு
------------------------------

2 குன்றிமணி - 1 மஞ்சாடி
10 மஞ்சாடி - 1 கழஞ்சு
16 கழஞ்சு - 1 பலம்
நீட்டல் அளவை
8 தேரை - 1 விரல்
24 விரல் - 1 முழம்

நில அளவு வாய்ப்பாடு
-------------------

முந்திரி - 1ஃ320;
2 முந்திரி - அரைக்காணி (1ஃ160) 
2 அரைக்காணி - 1 காணி (1ஃ80)
4 காணி - 1 மா (1ஃ20) 
20 மா - 1 நிலம்
4 முந்தரி - 1 காணி (1ஃ80)
5 காணி - 1 மாகாணி ஜவீசம்(1ஃ16)ஸ
2 வீசம் - கால் (1ஃ4)
16 வீசம் - ஒன்று

இது தவிர சாண், அடி (காலடி) ஆகியவற்றாலான 16 சாண் கோல், 12 அடிக்கோல், 16 அடிக்கோல் போன்றவைகளும் இருந்தன. இராசராசன் காலக்கோலுக்கு ‘உலகளந்த கோல்’ என்ற பெயரும் இருந்தது. ஒரு கோலால் ஏற்படும் சதுரம் ஒரு குழி எனப்பட்டது. நூறு குழி ஒருமா, இரண்டாயிரம் குழி ஒரு நிலம் என்று நிலங்கள் அளக்கப்பட்டன.

சோழர் நாணயங்கள்
---------------

 சோழர் ஆட்சிக் காலத்தில் வெளியிடப்பட்ட நாணயங்களில் மன்னனின் இயற்பெயரோ, சிறப்புப் பெயரோ பொறிக்கப்பட்டு நாடு முழுவதும் வழக்கில் இருந்ததைக் கல்வெட்டுகளும், செப்பேடுகளும் உறுதி செய்கின்றன. காசுகள் பொன்னாலும், வெள்ளியாலும், செம்பாலும் வெளியிடப்பட்டன. **இராசராசன் மாடை**, **இராசராசன் காசு**என்ற இருவகை காசுகள் வழக்கில் இருந்துள்ளது. மாடை என்பது ஒரு கழஞ்சு எடை கொண்டது. ஒரு மாடையின் மதிப்பு இரண்டு காசாகும். ஒரு காசு என்பது அரை கழஞ்சு எடை கொண்டதாகும்.

 ஒரு மன்னனின் ஆட்சிக் காலத்தில் வெளியிடப்பட்டு அவன் ஆட்சியில் வழக்கில் இருந்த காசுகள் "அன்றாடு நற்காசு" என்று பெயா;. இவற்றை **அன்றாடு நற்பழங்காசு** என்றும், **பழங்காசு நிறை இருபத்தைஞ்சு கழஞ்சு** என்று கல்வெட்டுகள் கூறுகின்றன. முதலாம் இராசராசனின் ஈழ வெற்றிக்குப் பிறகு "ஈழக்காக" என்னும் பொற்காசு சோழநாட்டில் வழக்கில் இருந்துள்ளது. அக்காசு அரைக்கழஞ்சு எடையும் மாடையைப் போன்று மாற்றம் உடையதாக இருந்தது. இக்காசுகளை "ஈழக்கழஞ்சு நாற்ப்பதினால் பொன் 20 கழஞ்சு என்று கல்வெட்டு குறிப்பிடுகின்றது.

மேற்கோள்கள்
-----------

1. இராசராசன் துணுக்குகள் நூறு வெளியீடு தமிழ்நாடு தொல்லியல் துறை பக்கம் எண்29
**ஆனைமலை தர்மராஜா திரௌபதிஅம்மன் கோயில்** தமிழ்நாட்டில் கோயம்புத்தூர் மாவட்டம், ஆனைமலை என்னும் ஊரில் அமைந்துள்ள பெருமாள் கோயிலாகும்.

வரலாறு
------

இக்கோயில் பதினைந்தாம் நூற்றாண்டைச் சேர்ந்தது.[]

கோயில் அமைப்பு
--------------

இக்கோயிலில் தர்மராஜா, திரௌபதி அம்மன் சன்னதிகளும், விநாயகர் உபசன்னதியும் உள்ளன. இங்குக் கோயில் தேர் உள்ளது. இக்கோயில் முதன்மைத் திருக்கோயில் என்ற வகைப்பாட்டில் இந்து அறநிலையத்துறையின் கட்டுப்பாட்டில் உள்ளது. பரம்பரை அல்லாத அறங்காவலர் அமைப்பால் நிர்வகிக்கப்படுகிறது.

பூசைகள்
-------

இக்கோயிலில் ஒருகாலப் பூசை திட்டத்தின் கீழ் இரண்டு காலப் பூசைகள் நடக்கின்றன. மாசி மாதம் குண்டம் முக்கிய திருவிழாவாக நடைபெறுகிறது. ஆடி மாதம் கிருஷ்ணஜெயந்தி திருவிழாவாக நடைபெறுகிறது. மாசி மாதம் திரௌபதிஅம்மன் தேரோட்டம் நடைபெறுகிறது.

மேற்கோள்கள்
-----------

|  |  |
| --- | --- |
|  | த. இ. க. வெளியிட்ட திருக்கோயில் தரவுத் தொகுதியின் அடிப்படையில் இக்கட்டுரையை உருவாக்கியுள்ளோம். திட்டப் பக்கம் காண்க. |

1. 1 2  "தமிழகத் திருக்கோவில்கள் தரவுத் தொகுதி 1". தமிழ் இணையக் கல்விக்கழகம். பெப்ரவரி 19, 2017 அன்று பார்க்கப்பட்டது.
2. ↑  "தமிழகத் திருக்கோவில்கள் தரவுத் தொகுதி 2". தமிழ் இணையக் கல்விக்கழகம். பெப்ரவரி 19, 2017 அன்று பார்க்கப்பட்டது.
சால்வியில் உள்ள பத்தி ஜி கோவில்
பத்தி ஜி அல்லது பத்தி ஜி மகராஜ் குஜராத்தின் நாட்டுப்புறத் தெய்வம் ஆவார். இவர் குஜராத் பகுதியின் புகழ்பெற்ற போர் வீரர் மற்றும் கதைத்தலைவர் ஆவார்.

புராணச்செய்திகள்
----------------

நாட்டுப்புற கதைகளின் படி, பத்தி ஜி ராஜபுத்ர குலத்தி்ன் உட்பிரிவான ரத்தோட் எனும் குலத்தில் தாகூர் தக்காட்சிங் ஜி என்பவருக்கு மகனாகப் பிறந்தார். இவருக்கும் கன்குப்பா என்னும் பெண்ணிற்கும் திருமணம் நடந்தபோது, தம்பதிகள் ஏழடி ஒன்றாக எடுத்து வைக்கும் சடங்கில், நான்காவது அடி நடந்தபோது, கபத்வஞ்சை சேர்ந்த முகமதிய அரசன் தனது கிராமத்தின் பசுக்களைச் சிறைபிடித்ததை அறிந்தார். உடனே, தன் திருமணத்தைக் கூட நிறைவு செய்யாமல் தனது வாளுடன் குதிரையேறி புறப்பட்டார். பசுக்களைச் சிறைமீட்டு படையையும் தோற்கடித்தார். ஆனாலும், அந்தப் போரில் தலைதுண்டிக்கப்பட்டு இறந்தார். பசுக்களை விடுவித்த பிறகே அவரது வீரமரணம் நிகழ்ந்தது. 'பத்தி ஜி'யின் தலையற்ற உடல் தொடர்ந்து முகமதிய படைக்கு எதிராகப் போராடி அவர்களை அழித்தது குறித்த பல நாட்டுப்புற பாடல்கள் வழங்கி வருகின்றன.

மரபு
----

பத்தி ஜி பசுக்களையும், தன்னை நம்பும் மக்களையும் காக்கும் நாட்டார் தெய்வமாக தொடர்ந்து வழிபடப்பட்டு வருகிறார். இவரை வழிபடுவர்களை பாம்பின் விடம் தீண்டாது என்பது அவரை வழிபடும் ரத்தோட் ராஜ்புத்ர, சௌராஷ்டிர மற்றும் குலட்வேத மக்களின் நம்பி்க்கையாகும்.

புவா என்னும் பிரிவினர் சாதி வேறுபாடின்றி பத்திஜி வழிபடுகிறார்கள். தீய ஆவிகளை விரட்டும் வேலைகளை மேற்கொள்பவர்களான புவாக்கள், பத்திஜி போன்ற நல்ல ஆவிகளால் தங்களுக்கு அற்புத சக்தி கிட்டுவதாக நம்புகிறார்கள்.

பத்தி ஜி குடும்ப உறுப்பினர்களின் நோயைத் தீர்க்கும் பொருட்டு இந்து மக்களால் வழிபடப்படுகிறார். மனிதர்கள் மட்டுமல்லாது விலங்குகளின் நோய் தீர்க்கவும் புவாக்கள் இவரை வழிபடுகின்றனர். பசு, எருமை, அல்லது குடும்ப உறுப்பினர் நோயால் பாதிக்கப்பட்டால். அது தீய ஆவியின் வேலையாகவோ அல்லது முன்னோர்களின் சாபமகவோ இருக்கலாம் என்று இம்மக்கள் நம்புகின்றனர். தீய ஆவிகள் இந்த ஆற்றல்மிக்க தெய்வத்தால் தண்டிக்கப்படும் என்று புவா என்னும் ஆவிகளை விரட்டும் பிரிவினர் நம்புகின்றனர்.

பத்திஜி யின் உருவப்படம் ஒரு போர்வீரரின் தோற்றத்துடன் அவர் குதிரை மீது அமர்ந்த படி வலது கையில் வாளை உயர்த்தி பிடித்தவண்ணம் காணப்படுகிறது.

2002 இல், அப்போதைய குஜராத் முதல்வராக இருந்த நரேந்திர மோடி, பாக்வெல்லில் உள்ள பாத்திஜி கோவிலில் இருந்து தனது கௌரவ யாத்திரையை கொடியசைத்து தொடங்கினார்.

பத்தி ஜி சேனா என்ற பெயரில் பத்திஜியின் பின்பற்றுபவர்களின் அமைப்பும் உள்ளது.

மேற்கோள்கள்
-----------

1. 1 2 3  Fernando Franco; Jyotsna Macwan; Suguna Ramanathan (2004). *Journeys to Freedom: Dalit Narratives*. Popular Prakashan. பக். 295–96. பன்னாட்டுத் தரப்புத்தக எண்:978-81-85604-65-7.. பார்த்த நாள்: 25 April 2016.
2. ↑   *India Today*. Thomson Living Media India Limited. 2002. பக். 194.. பார்த்த நாள்: 25 April 2016.
3. ↑   *Journal of Indian History*. Department of Modern Indian History. 1983. பக். 208.. பார்த்த நாள்: 25 April 2016.
4. 1 2 3   *Man & Development*. Centre for Research in Rural and Industrial Development. 2004. பக். 18, 19.. பார்த்த நாள்: 25 April 2016.
5. ↑  Andy Marino (8 April 2014). *Narendra Modi: A Political Biography: A Political Biography*. HarperCollins Publishers India. பக். 122. பன்னாட்டுத் தரப்புத்தக எண்:978-93-5136-218-0.. பார்த்த நாள்: 25 April 2016.
6. ↑   *Outlook*. Hathway Investments Pvt Ltd. 2002. பக். 42.. பார்த்த நாள்: 25 April 2016.
**கப்பூசுத்தீன்சுக்கி சமன்பாடு** (*Kapustinskii equation*) ஒரு அயனிப் படிகத்திற்கான படிகக்கூடு ஆற்றல் *UL* ஐக் கணக்கிடுகிறது, இது பரிசோதனை மூலம் கணக்கிடுவது கடினமாகும். 1956 இல் இச்சமன்பாட்டை வெளியிட்ட அனத்தோலி பெதரோவிச் கப்புசுத்தீன்சுக்கி என்பவரின் நினைவாக இது பெயரிடப்பட்டது.

{\displaystyle U\_{L}={K}\cdot {\frac {\nu \cdot |z^{+}|\cdot |z^{-}|}{r^{+}+r^{-}}}\cdot {\biggl (}1-{\frac {d}{r^{+}+r^{-}}}{\biggr )}}

|  |  |
| --- | --- |
| இங்கு | *K* = 1.20200×10−4 J·m·mol−1 |
|  | *d* = 3.45×10−11 மீ |
|  | *ν* செயலறி வாய்பாட்டில் உள்ள அயன்களின் எண்ணிக்கை, |
|  | *z+* and *z−* என்பவை முறையே நேர், எதிர் அயனிகளில் உள்ள அடிப்படை மின்னூட்டம், |
|  | *r+* and *r−* நேர், எதிர் அயனிகளின் ஆரைகள், மீட்டரில். |

கணக்கிடப்பட்ட படிகக்கூடு ஆற்றல், போர்ன்-லான்டே சமன்பாட்டிற்கு ஒரு நல்ல மதிப்பீட்டை அளிக்கிறது; உண்மையான மதிப்பு பெரும்பாலான சந்தர்ப்பங்களில் 5% க்கும் குறைவாக வேறுபடுகிறது.

மேலும், படிகக்கூடு ஆற்றல் அறியப்படும்போது கப்புசுத்தீன்சுக்கி சமன்பாட்டைப் பயன்படுத்தி அயனியின் ஆரத்தை (அல்லது இன்னும் சரியாக, வெப்பவேதி ஆரத்தை) தீர்மானிக்க முடியும். சல்பேட்டு (SO2−  
4) அல்லது பாசுபேட்டு (PO3−  
4) போன்ற சிக்கலான அயனிகளுக்கு இது பயனுள்ளதாக இருக்கும்.

மேலும் பார்க்க
--------------

* போர்ன்-ஏபர் சுழற்சி

மேற்கோள்கள்
-----------

1. ↑  Kapustinskii, A. F. (1956). "Lattice energy of ionic crystals". *Quarterly Reviews, Chemical Society* (வேதியியலுக்கான வேந்திய சங்கம்) **10** (3): 283–294. doi:10.1039/QR9561000283.

* Kapustinsky, A. (1933-01-01). "Allgemeine Formel für die Gitterenergie von Kristallen beliebiger Struktur" (in de). *Zeitschrift für Physikalische Chemie* (Walter de Gruyter GmbH) **22B** (1): 257. doi:10.1515/zpch-1933-2220. பன்னாட்டுத் தர தொடர் எண்:2196-7156.
* A. F. Kapustinskii; *Zhur. Fiz. Khim.* Nr. 5, **1943**, pp. 59 ff.
**வாய்குண்டேற்ற** **இயக்கம்** (ஆங்கிலம்: lock, *லாக்*) என்பது, வாய்குண்டேற்றியில் உந்துபொருளை பற்றவைக்க பயன்படுத்தப்படும் ஓர் அமைப்பு ஆகும். இந்த இயக்கத்தின் வகைகளாக திரியியக்கம், சக்கர இயக்கம், சொடுக்கொலி இயக்கம், சொடுக்குஞ்சேவல், மிக்கிலே இயக்கம், டாகு இயக்கம், தீக்கல் இயக்கம், மற்றும் நவீன தட்டும் மூடி விளங்கின. (சக்கர இயக்கத்தில்) சக்கரம், (தீக்கல் இயக்கத்தில்) சுத்தியல் மற்றும் தகட்டுமூடியை, இவ்வகை இயக்கமைப்பு கொண்டிருக்கும். ஒரு முழுமையான வாய்குண்டேற்றியில் இயக்கத்தகடு, தண்டு மற்றும் குழல் ஆகியவன இருக்கும். பின்குண்டேற்றிகளில், தளவாடத்தைக் கையாளும் இயங்குமுறையை பொதுவாக பின்குண்டேற்ற இயக்கம் என்பர்.[1][2]

மேலும் பார்க்க
--------------

* பின்குண்டேற்ற இயக்கம்

மேற்கோள்கள்
-----------

1. ↑  Pennsylvania archaeologist, *Pennsylvania archaeologist*, **Vol.36-40**, p.13, Society for Pennsylvania Archaeology, 1966.
2. ↑  Penny cyclopaedia of the Society for the Diffusion of Useful Knowledge, *Penny cyclopaedia of the Society for the Diffusion of Useful Knowledge*, **Vol.1**, p.375, C. Knight, 1833.
கல்லறையின் உட்புறத் தோற்றம்
பல்வேறு இறந்தவர்களின் கல்லறைகள்
கல்லறையின் வலது பக்கம்
**நாராயங்குடா கிருத்துவக் கல்லறை** (*Christian Cemetery, Narayanguda*) இந்தியாவின் ஆந்திரப் பிரதேச மாநிலம் ஐதராபாத்தில் அமைந்துள்ளது.

மிகப்பெரிய கல்லறைகளில் ஒன்றான் இக்கல்லறை இரண்டு வெவ்வேறு கிருத்துவப் பிரிவுகளின் மக்களுக்கு இடமளிக்கும் வகையில் கத்தோலிக்கத் திருச்சபை மற்றும் சீர்திருத்தத் திருச்சபை என இரண்டு பிரிவுகளாகப் பிரிக்கப்பட்டுள்ளது. பலமுறை கோரிக்கை விடுத்தும் புதிய நிலத்தை தானமாக வழங்க அரசு மறுத்த காரணத்தால், புதிதாக இறந்தவர்களுக்கான இடப்பற்றாக்குறை காரணமாக சமீபத்தில் இங்கேயே பழைய கல்லறைகளுக்குப் பதிலாக புதிய கல்லறைகள் அமைக்கப்படுகின்றன. கல்லறைக்கான மின் கட்டணம் ஏசாயா நபியின் பெயரில் செலுத்தப்படுகிறது.

மேற்கோள்கள்
-----------

1. ↑  "India News, Latest Sports, Bollywood, World, Business & Politics News". *தி டைம்ஸ் ஆஃப் இந்தியா*. 2012-11-04 அன்று மூலம் பரணிடப்பட்டது. 2016-06-25 அன்று பார்க்கப்பட்டது.
2. ↑  "Behind The Scene: In The Name Of God!". *Greatandhra.com*. 25 June 2016 அன்று பார்க்கப்பட்டது.

புற இணைப்புகள்
--------------

விக்கிமீடியா பொதுவகத்தில்,  
 ***நாராயங்குடா கிருத்துவக் கல்லறை***   
என்பதின் ஊடகங்கள் உள்ளன. 

* St George's Church, Hyderabad
* Reach Out Hyderabad
* Brother Bakht Singh
**நாரா** மக்கள் கிழக்கு சூடான் பழங்குடி மக்கள் ஆவர். இவர்கள் எரித்திரியா நாட்டில் வாழ்கின்றனர். நாரா இனக்குழு மக்கள் நான்கு வகை குழுக்களாக வகைப்படுத்தப்படுகின்றனர். இவர்கள் பழமைமிக்க ஆன்மாவாதம் சார்ந்த நம்பிக்கை உடையவர்கள் ஆனால் தற்போது இஸ்லாம் மதத்தை பின்பற்றுகின்றனர். இவர்கள் தற்சார்பு வாழ்வாதார விவசாய வேலைகளை செய்கின்றனர். நாரா மக்கள் நிலோ-சகாரா மொழியான நாரா மொழியை பேசுகின்றனர்.

மக்கள்
------

எரித்திரியா அரசாங்கம் நாரா மக்களே நிலோ-சகாரா மொழிக் குடும்பத்தைச் சேர்ந்த இனக்குழு மக்களில் முதன்மையான குடியிருப்புகளை அமைத்தவர்கள் என அறிவித்துள்ளது. இவர்கள் மேல் நைல் பகுதி மற்றும் காங்கோவில் இருந்து வந்ததாக நம்பப்படுகிறது.

தற்போது நாரா மக்கள் சுமார் 1,08,000 பேர் உள்ளனர். எரித்திரியா நாட்டின் மக்கள் தொகையில் 1.5% மக்கள் இவர்களாவர். இவர்கள் பெரும்பாலும் விவசாயிகள் ஆவர். மேலும் சூடான் நாட்டு எல்லை பகுதியில் வாழ்கின்றனர்.

நாரா மக்கள் நான்கு துணை இனக்குழுக்களாக உள்ளனர் அவர்கள் ஹைகர், மொகார்ப், கொய்டா மற்றும் சன்டோரா ஆவர். இவர்கள் ஆரம்பத்தில் ஆன்மாவாதம் சார்ந்த நம்பிக்கை உடையவர்கள். பின்னர் எகிப்து ஆளுகை காலத்தில் இவர்கள் இஸ்லாம் மதத்தை தழுவினர். சிலர் கிருத்துவம் மதத்தை பின்பற்றுகின்றனர்.

மேற்கோள்கள்
-----------

1. 1 2 3  "Nara". Ethnologue. 20 July 2016 அன்று பார்க்கப்பட்டது.
2. ↑  "The people of Eritrea". Ministry of Information, Eritrea. 2 மே 2019 அன்று மூலம் பரணிடப்பட்டது. 20 July 2016 அன்று பார்க்கப்பட்டது.
3. 1 2  Mussie Tesfagiorgis G. (2010). *Eritrea*. ABC-CLIO. பக். 177. பன்னாட்டுத் தரப்புத்தக எண்:978-1-59884-231-9. .
4. ↑  Killion, Tom (1998). *Historical Dictionary of Eritrea*. பன்னாட்டுத் தரப்புத்தக எண்:978-0-8108-3437-8.
5. 1 2  "Eritrea: Nara People's History". 2010-02-09 அன்று பார்க்கப்பட்டது.
6. ↑  Cavalli-Sforza, L. Luca; Menozzi, Paolo; and Piazza Alberto *The History and Geography of Human Genes* Princeton, New Jersey: 1994 Princeton University Press "Ethiopians, Some of Their Neighbors, and North Africans" Page 173
***சிம்தா*** (ஆங்கிலம்:*Chimta*, பஞ்சாபி: ਚਿਮਟਾ , ஷாமுகி : چمٹا ) என்றால் இடுக்கி என்று பொருள் படும். தீ இடுக்கியான சிம்தா காலப்போக்கில் இது சிறிய பித்தளையால் செய்யப்பட்ட அடுக்கு ஒலி தாளக் கருவியாக மேம்பாடு அடைந்தது. இது தெற்கு ஆசியாவின் பாரம்பரிய இசைக்கருவியாக உருவானது. வழிப்பாட்டு தலங்கள் அல்லது சபைகளில் கீர்த்தனைகள் மற்றும் பஜனைப் பாடும் போது சிம்தா பயன்படுத்தப்படுகிறது. சிம்தா *தோல*க்குடன் இசைக்கப்படுகிறது. இந்த கருவி பெரும்பாலும் பஞ்சாபி நாட்டுப்புறப் பாடல்கள், பாங்கரா இசை மற்றும் குர்பானி கீர்த்தனை எனப்படும் சீக்கிய மத இசையில் பெரிதும் பயன்படுத்தப்படுகிறது.

சிம்தாவை இயக்குபவர், ஒரு கையில் கருவியின் மூட்டைப் பிடித்து, சிம்டாவின் இரு பக்கங்களையும் ஒன்றாக இசைத்து, சிமிங் ஒலியை உருவாக்குகிறார். ஜிங்கிள் உலோகத்தால் ஆனது. இதனால் இது அந்த உலோகத்தின் ஒலியை உருவாக்குகிறது. இதனால் இது பாடலுடன் இசைந்து பாடலின் துடிப்பைத் தொடர உதவுகிறது.

பாங்கரா இசையில் அல்லது திருமணங்களில் இது பெரும்பாலும் தோல் மற்றும் பாங்கரா நடனக் கலைஞர்களுடன் இணைக்கப்படுகிறது.

வடிவமும் வடிவமைப்பும்
---------------------

சிம்தா ஒரு நீண்ட, தட்டையான எஃகு அல்லது இரும்பைக் கொண்டுள்ளது. இதன் இரு முனைகளிலும் சுட்டிக்காட்டப்பட்டு, நடுவில் மடித்து வைக்கப்பட்டுள்ளது. மடிப்புக்கு அருகில் ஒரு உலோக வளையம் இணைக்கப்பட்டுள்ளது. மேலும் சீரான இடைவெளியில் பக்கவாட்டில் ஜிங்கிள்கள் அல்லது வளையங்கள் இணைக்கப்பட்டுள்ளன. சில நேரங்களில் ஏழு இணை ஜிங்கிள்கள் உள்ளன. ஜிங்கிங் ஒலிகளை உருவாக்க வளையங்கள் கீழ்நோக்கி அசைக்கப்படும். பெரிய வளையங்களைக் கொண்ட சிம்தாக்கள் கிராமப்புற விழாக்களில் பயன்படுத்தப்படுகின்றன. ஆனால் பாங்கரா நடனக் கலைஞர்கள் சிறிய வளையங்களைக் கொண்டவற்றைப் பயன்படுத்துகின்றனர். பாரம்பரிய இந்தியப் பாடல்களைப் பாடுபவர்களுக்குத் துணையாக சிம்தா பயன்படுத்தப்படுகின்றன.

குறிப்பிடத்தக்க கலைஞர்கள்
-------------------------

மறைந்த ஆலம் லோகர் இந்தக் கருவியை வாசித்து உலக அளவில் இக்கருவியினை அறிமுகப்படுத்தியதில் பிரபலமானவர். இன்று ஆலம் லோகர், ஆரிப் லோகர், கமல் கீர் போன்ற இசைக்கலைஞர்கள் இந்தக் கருவியை வாசிக்கிறார்கள். "துருப்பிடித்த தம்பூரின் வாள்" என்றும் இது அழைக்கப்படுகிறது. சமீபத்திய காலங்களில் *ஹிஸ் நேம் இஸ் அலைவ்* என்ற ராக் இசைக்குழுவின் உறுப்பினர்களால் சிம்தா வாசிக்கப்படுகிறது.

மேற்கோள்கள்
-----------

1. ↑  "Chimpta (Chimta)". *chandrakantha.com* (ஆங்கிலம்). 2023-02-02 அன்று பார்க்கப்பட்டது.
2. ↑  "Chimta, a musical instrument, was also played by Shirdi Sai Baba". *The Hindu* (ஆங்கிலம்). 2016-05-26. 2023-02-02 அன்று பார்க்கப்பட்டது.
3. ↑  "Maps Of India". 11 August 2007 அன்று மூலம் பரணிடப்பட்டது. 27 September 2011 அன்று பார்க்கப்பட்டது.
4. ↑  "CHIMTA". *INDIAN CULTURE* (ஆங்கிலம்). 2023-02-02 அன்று பார்க்கப்பட்டது.
**ஜப்பானின் டி. என். ஏ. தரவு வங்கி** (*DNA Data Bank of Japan-DDBJ*) என்பது டி. என். ஏ. வரிசைகளைச் சேகரிக்கும் ஒரு உயிரியல் தரவுத்தளமாகும். இது சப்பானின் சிசுவோகா மாகாணத்தில் உள்ள தேசிய மரபியல் நிறுவனத்தில் அமைந்துள்ளது. இது பன்னாட்டு நியூக்ளியோடைடு வரிசை தரவுத்தள ஒத்துழைப்பின் உறுப்பினராகவும் உள்ளது. இது ஐரோப்பிய உயிரியல் தகவல் நிறுவனத்தில் உள்ள ஐரோப்பிய மூலக்கூறு உயிரியல் ஆய்வகத்துடனும், உயிரித்தொழில்நுட்பவியல் தகவலுக்கான தேசிய மையத்திலுள்ள மரபணு வங்கியுடன் தினசரி அடிப்படையில் இதன் தரவைப் பரிமாறிக் கொள்கிறது. எனவே இந்த மூன்று தரவு வங்கிகளும் எந்த நேரத்திலும் ஒரே தரவைக் கொண்டிருக்கும்.

வரலாறு
------

டி. டி. பி. ஜெ. 1987ஆம் ஆண்டு தேசிய மரபியல் நிறுவனத்தில் தரவு வங்கி நடவடிக்கைகளைத் தொடங்கியது. இது ஆசியாவின் ஒரே நியூக்ளியோடைடு வரிசை தரவு வங்கியாக உள்ளது.

அமைப்பு
-------

டி. டி. பி. ஜெ..முக்கியமாக சப்பானிய ஆராய்ச்சியாளர்களிடமிருந்து இதன் தரவைப் பெறுகிறது என்றாலும், வேறு எந்த நாட்டிலிருந்தும் பங்களிப்பாளர்களிடமிருந்து தரவை ஏற்றுக்கொள்ள முடியும். டி. டி. பி. ஜெ..முதன்மையாக சப்பானிய கல்வி, கலாச்சாரம், விளையாட்டு, அறிவியல் மற்றும் தொழில்நுட்ப அமைச்சகத்தால் நிதியளிக்கப்படுகிறது. டி. டி. பி. ஜெ..ஒன்பது உறுப்பினர்களைக் கொண்ட ஒரு பன்னாடு ஆலோசனைக் குழுவைக் கொண்டுள்ளது. இதில் ஐரோப்பா, அமெரிக்கா மற்றும் ஜப்பானிலிருந்து தலா 3 உறுப்பினர்கள் உள்ளனர். இந்தக் குழு டி. டி. பி. ஜெ. க்கு ஆண்டுக்கு ஒருமுறை இதன் பராமரிப்பு, மேலாண்மை மற்றும் எதிர்காலத் திட்டங்கள் குறித்து ஆலோசனை வழங்குகிறது. இது தவிர, டி. டி. பி. ஜெ. ஒரு பன்னாடு ஒத்துழைப்புக் குழுவையும் கொண்டுள்ளது. இது பன்னாட்டு ஒத்துழைப்பு தொடர்பான பல்வேறு தொழில்நுட்ப சிக்கல்களுக்கு ஆலோசனை வழங்குகிறது.

மேலும் பார்க்கவும்
------------------

* உயிர்தொழில்நுட்பவியல் தகவல் தேசிய மையம்
* ஐரோப்பிய உயிர் தகவலியல் நிறுவனம்

மேற்கோள்கள்
-----------

1. ↑  "DNA Data Bank of Japan (DDBJ) for genome scale research in life science.". *Nucleic Acids Res* **30** (1): 27–30. 2002. doi:10.1093/nar/30.1.27. பப்மெட்:11752245.
2. ↑  "DDBJ progress report". *Nucleic Acids Res.* **39** (Database issue): D22–7. January 2011. doi:10.1093/nar/gkq1041. பப்மெட்:21062814.
3. ↑  Tateno, Y.; Gojobori, T. (1 January 1997). "DNA Data Bank of Japan in the age of information biology". *Nucleic Acids Research* **25** (1): 14–17. doi:10.1093/nar/25.1.14. பப்மெட்:9016494.
4. ↑  Sagar Aryal Nucleotide sequences database 22 February 2019 *microbenotes.com* accessed 26 March 2021

வெளி இணைப்புகள்
---------------

* அதிகாரப்பூர்வ தளம்
* மெட்டாபேஸில் DDBJ நுழைவு.
**ஜமாபந்தி**, ஆண்டு தோறும் சூன் மாதத்தில் வருவாய்த் துறையினரால் கிராமந்தோறும் நடத்தப்படும் கிராம கணக்குகள் குறித்த தணிக்கை முறையாகும். இம்முறை ஜமாபந்தி என்ற பெயரால் இந்தியாவை ஆண்ட பிரித்தானியர்களால் நடைமுறைப்படுத்தப்பட்டது. இந்த வருவாய் தீர்வாயத்தில் சம்பந்தப்பட்ட வட்டாட்சியர், வருவாய் ஆய்வாளர் மற்றும் கிராம நிருவாக அலுவலர் ஆகியோர் கலந்து கொள்வார்கள்.

வருவாய் தீர்வாயத்தின் இதர பணிகள்
--------------------------------

வருவாய் தீர்வாயத்தின் போது கூடுதலாக கிராம மக்கள் தாங்களுக்கு சொந்தமான வேளாண் நிலத்தின் உடமைப் **பட்டா**, **சிட்டா**, **அடங்கல்** குறித்தான விவரங்கள் கேட்டு மனுக்கள் தரலாம். மேலும் தங்கள் கிராமத்தில் உள்ள குறைகளை நீக்க முறையிடலாம். கல்வி, குடிநீர், நீர் பாசன வாய்க்கால், மயான வசதி, கழிவு நீர் சாக்கடை வசதி முதலிய தேவைகள் குறித்தும் வருவாய்த்துறை அலுவலர்களிடம் முறையிடலாம். சொந்த வீட்டு மனை இல்லாதவர்கள் இலவச மனை பட்டா வேண்டி விண்ணப்பிக்கலாம். வீட்டு மனை மட்டும் உடையவர்கள் வீடு கட்ட அரசு கடன் மற்றும் மானியம் கோரி விண்ணப்பிக்கலாம். கிராம மக்கள் குடும்ப அட்டை மற்றும் ஆதரவற்ற விதவைகள் மற்றும் முதியோர் ஒய்வூதியம், இலவச அரசு காப்புறுதி அட்டை, வறட்சி நிவாரண நிதி கோருதல், நிலப் பட்டா மாற்றம், நிலப்பட்டா சர்வே எண்கள் மாற்றங்கள் தொடர்பாக வருவாய் தீர்வாயத்தில் விண்ணப்பிக்கலாம். 

இந்த வருவாய் தீர்வாயத்தில் பொதுமக்களின் நியாயமான கோரிக்கை மனுக்கள் உடனடியாக வருவாய்த்துறையினரால் நிறைவேற்றப்படும்.

பட்டா/சிட்டா மற்றும் "அ" பதிவேடு விவரங்கள் அறிய
-----------------------------------------------

தமிழ்நாடு அரசு இணையதளத்தின் மூலம் தனிநபர்கள் தங்களின் நில உரிமை (பட்டா/சிட்டா) மற்றும் அடங்கல் எனும் *அ* பதிவேடு விவரங்களை பார்வையிட மற்றும் சரிபார்க்க முடியும். மேலும் அரசு புறம்போக்கு நிலங்கள் தொடர்பான விவரங்களையும் பார்வையிடலாம்.

இதனையும் காண்க
--------------

* கிராம கணக்குகள்
* கிராம நிர்வாக அலுவலர்

மேற்கோள்கள்
-----------

1. ↑  "காப்பகப்படுத்தப்பட்ட நகல்". 2010-04-07 அன்று மூலம் பரணிடப்பட்டது. 2014-06-03 அன்று பார்க்கப்பட்டது.
2. ↑  "காப்பகப்படுத்தப்பட்ட நகல்". 2016-03-05 அன்று மூலம் பரணிடப்பட்டது. 2014-06-04 அன்று பார்க்கப்பட்டது.

வெளி இணைப்புகள்
---------------

* தமிழ்நாடு அரசு வருவாய்த் துறையின் இணையதளம்
* வருவாய்த்துறையின் அறிவிப்புகள்
* பட்டா, சிட்டா, அடங்கல் & கிராம நத்தம் என்றால் என்ன
* வறட்சி நிவாரண பட்டியலில் விடுபட்டவர்கள் தொகை பெற... வாய்ப்பில்லை தாலுகாக்களில் வருவாய் தீர்வாயம் முடிக்கப்பட்டதால் சிக்கல்
* பட்டா/சிட்டா மற்றும் அரசு புறம்போக்கு நிலங்கள் தொடர்பான விவரங்கள் அறிய பரணிடப்பட்டது 2016-03-05 at the வந்தவழி இயந்திரம்
* பட்டா வாங்குவது எப்படி?
***சொர்க்கத்தீவு*** எனும் நாவல் தமிழ் எழுத்தாளரான சுஜாதா (எழுத்தாளர்) அவர்களால் 1970 களில் எழுதப்பட்ட அறிவியல் புனைகதை புதினமாகும். எழுத்தாளர் சுஜாதாவால் எழுதப்பட்ட முதல் அறிவியல் புனைப்பிரிவில் எழுதப்பட்ட இப்புதினம் தமிழ் இலக்கிய அறிவியல் புனைகதைகளின் முன்னோடியுமாகும்.

கதைச்சுருக்கம்
--------------

அய்யங்கார் என்கிற சென்னையை சேர்ந்த கணினி மென்பொறியியல் வல்லுநர் சில நபர்களால் நைச்சியமாக பேசி, தனி விமானத்தில் கடத்தப்படுகிறார். அவரை கடத்தி, வெளி உலகத்துக்கு தெரியாத ஒரு தனித் தீவு ஒன்றிற்கு அழைத்து செல்கிறார்கள். அந்த நாட்டை நிர்வகிக்கும் சத்யா என்கிற நபரை அவர் சந்திக்கிறார். அவர் தங்கள் கணினி இயந்திரங்கள் வேலை செய்யவில்லை என்றும் அதை சரி செய்யவே அவரை அழைத்து வந்ததாகவும் சொல்கிறார். அதற்கு தக்க சன்மானம் அளிப்பதாகவும் சொல்கிறார். அய்யங்காருக்கு தன்னை கடத்தி வந்ததில் கோபம் இருந்தாலும் தனக்கு நன்கு தெரிந்த கணினி மென்பொருள் சரி செய்யும் வேலை என்பதாலும் தப்பி செல்ல வேறு வழி இல்லாததாலும் ஒப்பு கொள்கிறார்.

அந்த நாட்டில் பல விஷயங்கள் விநோதமாக உள்ளன. அவர்கள் தமிழ் பேசுகிறார்கள் எனினும் பல வார்த்தைகளுக்கு அங்குள்ள குடிமக்களுக்கு அர்த்தம் புரியவில்லை. உதாரணமாய் உடலுறவு, அப்பா, அம்மா போன்ற வார்த்தைகள் அவர்களுக்கு தெரியவில்லை !

ஒரு நாள் அய்யங்கார் தங்கிய அறைக்கு ஒரு தொலைபேசி அழைப்பு வருகிறது. அதில் ஒரு குரல் "அவர்கள் சொல்வதை செய்யாதே" என கூறுகிறது. அப்படி பேசிய நபரை ஒரு நாள் கடற்கரையில் இரவில் சந்திக்கிறார் அய்யங்கார். கெளதம் என்னும் அந்த நபர் தீவின் தலைவரான சத்யா, அத்தீவில் உள்ள மகக்கள் அனைவரையும் தனது கட்டுப்பாட்டில் இருப்பதற்காக அனைவருக்கும் குறுப்பிட்ட மருந்து கொடுத்து உணர்வுகளை மறக்கடிப்பதாகவும், தனக்கு கொடுக்கும் மருந்தில் தவறிருந்ததால் தன் உணர்வுகள் விழித்து கொண்டன என்றும் சொல்கிறார். மேலும் இயற்கைக்கு மாறாக இவர்கள் செய்வது தவறு என்றும் அய்யங்கார் கணினியை சரி செய்து விட்டால், மனிதர்கள் விழித்து கொள்வார்கள் என்றும் கூறுகிறார். ஆனால் இப்படி சில புரட்சி செய்யும் நபர்கள் இருப்பது சத்யாவிற்கு தெரியவர அவர்கள் நசுக்கப்படுகிறார்கள். அய்யங்கார் கணினியை சரி செய்து விட்டு சென்னை கிளம்புகிறார். விமானத்தில் இருக்கும் போது கடைசியாக கதை வாசிக்கும் வாசகர்களுக்கு மட்டும் இப்படி சொல்கிறார்,

"நான் கணினியில் ஒரு கட்டளையை மாற்றி விட்டேன். அதனால் அனைத்து மக்களுக்கும் கொடுக்கிற மருந்து அடுத்த ஒரு மாதம் வேலை செய்யாது. அனைவரும் விழித்து கொள்வார்கள்" என்று.

மேற்கோள்கள்
-----------

1. ↑  "சொர்க்கத்தீவு". .
**மாலினி 22 பாளையங்கோட்டை** இது 2014ஆம் ஆண்டு வெளியான தமிழ் திரைப்படம் ஆகும். இந்த திரைப்படத்தை நடிகை சிறீபிரியா எழுதி இயக்கியுள்ளார். இது இவர் இயக்கிய முதல் திரைப்படம் ஆகும். இவர் இதற்கு முன் தொலைக்காட்சி தொடர்களை இயக்கியுள்ளார் என்பது குறிப்பிடத்தக்கது. இந்த திரைப்படத்தில் மாலினி என்ற கதாபாத்திரத்தில் நடிகை நித்யா மேனன் நடிக்கிறார் அவருக்கு ஜோடியாக நடிகர் **கிரிஷ் ஜே.சதார்** நடிக்கிறார் இவர்களுடன் கோவை சரளா, வித்யுலேகா ராமன் மற்றும் பலர் நடிக்கின்றனர். இந்த திரைப்படம் தெலுங்கு மொழியில் மொழி மாற்றம் செய்யப்பட்டு வெளியிடப்படுகின்றது.

நடிகர்கள்
---------

* நித்யா மேனன் - மாலினி
* கிரிஷ் ஜே.சதார் - வருண்
* கோவை சரளா - சரளா
* வித்யுலேகா ராமன் - ஷாலினி
* நரேஷ்
* கோட்டா சீனிவாச ராவ்
* அஞ்சலி ராவ் - ஜென்சி
* ஏசி முரளி
* ஜானகி

ஒளிப்பதிவு - இசை
----------------

இந்த திரைப்படத்துக்கு இசை **அரவிந்த்-ஷங்கர்** அமைத்துள்ளார் இது இவரின் மூன்றாவது தமிழ் திரைப்படம் ஆகும். இவர் ஏய் நீ ரொம்ப அழகாய் இருக்கே மற்றும் **காதல் FM** போன்ற திரைப்படங்களுக்கு இசை அமைத்துள்ளார் என்பது குறிப்பிடத்தக்கது. இப்படத்தில் கீழ்கண்ட பாடல்கள் இடம்பெறுகின்றன.

* ஹாய் மை நேம் இச் மாலினி
* கண்ணீர் துளியே
* மாதர்தம்மை
* விண்மீன்கள்
* மாதர்தம்மை - ரீமிக்ஸ்

வெளியீடு
--------

இந்த 2012ம் ஆண்டு வெளியான **22 Female Kottayam** என்ற மலையாளம் திரைபடத்தின் மறு தயாரிப்பாகும். இந்த திரைப்படம் 24ம் திகதி தை மாதம் 2014ம் ஆண்டு திரைஅரங்குகளில் வெளியானது. இந்த திரைப்படம் தெலுங்கு மொழியில் மொழி மாற்றம் செய்யப்பட்டு வெளியிடப்படுகின்றது. 
இந்த திரைப்படம் தெலுங்கு மொழியில் மொழி மாற்றம் செய்யப்பட்டு வெளியிடப்படுகின்றது.

வெளி இணைப்புகள்
---------------

* இணையதள திரைப்பட தரவுத்தளத்தில் *மாலினி 22 பாளையங்கோட்டை*
**இரா. சொக்கலிங்கம்** (1856 - 1931) தமிழகத் தமிழறிஞர் ஆவார்.

இளமைப் பருவம்
-------------

இரா. சொக்கலிங்கம் காரைக்குடியில் யாழ்ப்பாணத்தார் வீடு என்று சொல்லப்படும் குடும்பத்தில் இராமநாதனுக்கும் முத்துக்கருப்பி ஆச்சிக்கும் மகனாகப் பிறந்தார். திண்ணைப் பள்ளியில் எண்ணும் எழுத்தும் கற்றுக்கொண்டார். உடுமலைப்பேட்டையில் தந்தையார் தொடங்கிய வணிக நிறுவனத்தில் சிறிது காலம் பணிபுரிந்தார். தமது 17ஆவது வயதில் யாழ்ப்பாணம் சென்றார். யாழ்ப்பாணத்தில் ஆறுமுக நாவலரைக் கண்டு அவரிடம் தமிழை முறையாகக் கற்றுத் தேர்ந்தார். தேவக்கோட்டை வன்தொண்டரிடம் திருமுறைகளையும், மதுரை மெய்யப்ப சுவாமிகளிடம் சித்தாந்தச் சாத்திரங்களையும் கற்றுணர்ந்தார்.

தொண்டுகள்
---------

காரைக்குடியில், *மீனாட்சி சுந்தரேசுவரர் வித்யாசாலை* என்ற பள்ளியை நிறுவி, அங்கு தமிழ் கற்பிக்கச் செய்தார். திருநல்லூர் பெருமணம் எனும் ஆச்சாள்புரத்தில், *அறுபத்து மூவர் திருமடம்* நிறுவித் தெய்வத் திருப்பணிகளைச் செய்தார். சிதம்பரத்தில் மெய்கண்ட சித்தாந்த வித்தியாசாலை நிறுவி, தமிழ் இலக்கிய இலக்கணங்களையும், சைவசித்தாந்தத்தையும், சமஸ்கிருத்தையும் கற்றுக் கொள்ள வழிவகை செய்தார். இந்த வித்தியாசாலையில் தாமும் ஓர் ஆசிரியராக கற்றுக் கொடுத்தார்.

இயற்றிய நூல்கள்
---------------

1. திருப்பத்தூர்ப் புராணம்
2. சோழபுர புராணம்
3. சிவகாமியம்மைப் பதிகம்
4. திருத்தொண்டர் பதிகம்
5. ஆதிசிதம்பரேசர் பதிகம்
6. மதுரை சித்திவிநாயகர் திருவிரட்டை மணிமாலை
7. சோமசுந்தர மாலை
8. வீரசேகரமாமணிமாலை
9. சிவகாமியம்மைப் பிள்ளைத் தமிழ்
10. திருஞானசம்பந்தர் பிள்ளைத் தமிழ்
11. திருநாவுக்கரசர் பிள்ளைத் தமிழ்
12. சுந்தரமூர்த்தி பிள்ளைத்தமிழ்
13. மணிவாசகர் பிள்ளைத்தமிழ்
14. திருவாரூர்த் திருபத்தந்தாதி
15. திருவாலவாய் யமகவந்தாதி
16. மகுட தனவைசிய மரபு விளக்கம்
17. மெய்கண்ட சிவசரித்திரம்

சிறப்புகள்
----------

இவரை *செந்தமிழ்ச் செல்வர்* என்று தமிழ்க்கூறு நல்லுலகமும், *சித்தாந்த வித்தகர்* என்று சைவ உலகமும் போற்றிப் பாராட்டியுள்ளது. இவரைப் பண்டிதமணி, தமிழைத் தகவுணர்ந்தோன் என்று போற்றியுள்ளார்.

மறைவு
-----

தமது 75 ஆவது வயதில் 1931 ஆம் ஆண்டு காலமானார்.

உசாத்துணை
---------

* குன்றக்குடி பெரியபெருமாள்-தமிழ் வளர்த்த நல்லறிஞர்கள்-மதிநிலையம் -1996.
* மு.அருணாசலம்- தமிழ் இலக்கிய வரலாறு-2005 தி பார்க்கர் வெளியீடு.
**குரும்பசிட்டி இரா. கனகரத்தினம்** (ஆகத்து 1, 1934 - சூன் 22, 2016) என அழைக்கப்படும் **இராமசாமி கனகரத்தினம்** இலங்கை, உலகத் தமிழர்களின் கலைகள், பண்பாடுகள், சுவடிகளை முறையாக ஆவணப்படுத்திய அறிஞரும், தமிழ் ஆர்வலரும், எழுத்தாளரும் ஆவார். உலகத் தமிழர் ஆவணக் காப்பகம் ஒன்றை நிறுவி, தமிழர் தொடர்பான பல ஆவணங்களை சேகரித்து வைத்துள்ளார். உலகத் தமிழ்ப் பண்பாட்டு இயக்கத்தின் நிறுவனர். உலகத் தமிழர் குரல் என்ற மாத இதழை வெளியிட்டார்.

வாழ்க்கைக் குறிப்பு
-------------------

இரா கனகத்தினம் அவர்கள் யாழ்ப்பாண மாவட்டம் குரும்பசிட்டி என்ற கிராமத்தில் பிறந்தவர். கண்டி மாவட்டம், முல்கம்பலை என்ற ஊரில் வாழ்ந்து வந்தவர்.

ஆவணக் காப்பகம்
--------------

இரா. கனகரத்தினம் 1956 ஆம் ஆண்டு முதல் ஈழத்தமிழர் தொடர்பான ஆவணங்களை சேகரிப்பதில் ஈடுபட்டு வந்தார். இவர் ஆவணங்களைக் ஈழத்தமிழர்களின் வரலாற்றை ஆவணப்படுத்தி, உலகத் தமிழ் ஆவணக் காப்பகம் என்ற அமைப்பை கண்டியில் நிறுவி அவற்றைப் பாதுகாத்து வந்தார். இவரால் ஆவணப்படுத்தப்பட்ட ஒரு வரலாற்றுத் தொகுதி யுனெஸ்கோவின் ஆதரவில் சுவிட்சர்லாந்தில் பாதுகாக்கப்பட்டு வருகிறது. உலகின் பழமை வாய்ந்த பத்திரிகைகள், இதழ்களிலிருந்து உலகத் தமிழர்களின் செய்திகளைத் தரம் பிரித்து சேகரித்து வைத்துள்ளார். இந்த ஆவணங்களை நோர்வே அரசின் உதவியுடன் 200 இற்கும் அதிகமான நுண்ணிழைப்படங்களில் பதிவு செய்து வைத்துள்ளார்.

யாழ்ப்பாணத்தில் நடைபெற்ற 1974 உலகத் தமிழாராய்ச்சி மாநாட்டில் இவரின் ஆவணங்கள் அடங்கிய கண்காட்சி பார்வைக்கு வைக்கப்பட்டிருந்தது. 1994ஆம் ஆண்டில் கனடா, நோர்வே ஆகிய நாடுகளில் கண்காட்சிகளை நடத்தியுள்ளார்.

சாலை இளந்திரையன் தலைமையில் இயங்கிய உலகத் தமிழ்ப் பண்பாட்டு இயக்கத்தின் பொதுச் செயலாளராகப் பணியாற்றினார். கனடாத் தமிழர் இவருக்கு *ஆவணஞானி* என்ற பட்டம் வழங்கிக் கௌரவித்தனர்.

மறைவு
-----

இரா. கனகரத்தினம் 2016 சூன் 22 புதன்கிழமை தனது 81-வது அகவையில் கண்டியில் காலமானார். இவருக்கு பவளராணி என்ற மனைவியும், இரு பெண் பிள்ளைகளும் உள்ளனர்.

எழுதிய நூல்கள்
--------------

தளத்தில்  
இரா. கனகரத்தினம் எழுதிய
 ***நூல்கள்*** உள்ளன.

* சிறுகதை ("சீசரின் தியாகம்" 1952)
* 2500,000 மக்கள் தலைவர் (தந்தை செல்வா பற்றிய தொகுப்பு நூல், 1960)
* அலைகடலுக்கு அப்பால் தமிழர் (1973),
* உலகத்தமிழர் ஐக்கியத்தை நோக்கி (1974)
* இறி யூனியன் தீவில் எங்கள் தமிழர் (1979)
* மொறிசியஸ் தீவில் எங்கள் தமிழர் (1980)
* உலகத்தமிழர் ஆவணக்காப்பகம் ஓர் அறிமுகம்
* உலகத் தமிழர் ஒருமைப்பாடு - சில நற்கூறுகளும் அணுகுமுறைகளும் (1981)
* ஒரு நூற்றாண்டு இலங்கைத்தமிழர் வரலாறு
* ஒரு குடையின்கீழ் உலகத்தமிழினம்

மேற்கோள்கள்
-----------

1. ↑  கோப்பாய் சிவம் (1985). "இலங்கையில் தமிழ்ப் பத்திரிகைகள் சஞ்சிகைகள்". 11 மே 2014 அன்று பார்க்கப்பட்டது.
2. ↑  ந.பார்த்திபன். "ஆவணஞானி, நடமாடும் தமிழியக்கம் இரா.கனகரத்தினம்". ஞானம் 2000.07. 2018-05-30 அன்று மூலம் பரணிடப்பட்டது. 23 சூன் 2016 அன்று பார்க்கப்பட்டது.
3. 1 2 3  பேராசிரியர் சோ. சந்திரசேகரன். "தமிழர் வரலாற்று ஆவணக் களஞ்சியம் ஈழத் தமிழர் இரா. கனகரத்தினம் அரிய தொண்டு". 22 சூன் 2016 அன்று பார்க்கப்பட்டது.
4. ↑  "Veteran Eezham Tamil archivist passes away at 81". தமிழ்நெட். 23 சூன் 2016. 23 சூன் 2016 அன்று பார்க்கப்பட்டது.
5. ↑  "நூல் நயம்". *தென்றல்* (சென்னை). மார்ச் 26, 1960.

வெளி இணைப்புகள்
---------------

* இரா.கனகரத்தினம் பரணிடப்பட்டது 2016-03-05 at the வந்தவழி இயந்திரம்
**தேய்புரிப் பழங்கயிற்றினார்** சங்ககாலப் புலவர்களில் ஒருவர். அவரது பாடல் ஒன்றே ஒன்று நற்றிணை நூலில் 284 எண்ணுள்ள பாடலாக உள்ளது.

இந்தப் புலவரின் இயற்பெயர் தெரியவில்லை. எட்டுத்தொகையைத் தொகுத்தவர் இவரது பாடலில் காணப்படும் 'தேய்புரிப் பழங்கயிறு' என்னும் அரிய உவமைத் தொடரைக் கொண்டு இவருக்குத் தேய்புரிப் பழங்கயிற்றினார் என்னும் பெயர் சூட்டியுள்ளார்.

பாடல் சொல்லும் செய்தி
---------------------

தலைவன் பொருள் தேடச் சென்றுள்ளான். பொருள் தேடும் பணி முற்றிலுமாக நிறைவேறவில்லை. இந்த நிலையில் தனக்குள் சொல்லிக்கொள்கிறான். தலைவி அவனது உள்ளத்தைப் பிணிகொண்டவள். பொருள் தேடும் காலத்தில் அவன் தன் நெஞ்சை அவளிடம் செல்லாமல் பாதுகாத்துக்கொள்வது நல்லது. அவளிடம் தன் நெஞ்சைப் பாய விட்டுவிட்டால் பொருள் தேடும் பணி முற்றுப் பெறாது. அத்துடன் துன்பமும் வந்து சேரும். சோம்பலை உண்டாக்கி நன்மக்களிடம் இழிவையும் உண்டாக்கும்.

தன் காதலியை நினைப்பதா, அல்லது அவளை மறந்து பொருளை நினைப்பதா என்று அவன் மனம் ஊசலாடுகிறது.

யானை கயிற்றில் கட்டப்பட்டுள்ளது. அந்தக் கயிற்றின் புரி தேய்ந்துபோயிருக்கிறது. யானை இழுக்கிறது. அந்தக் கயிறு தாங்குமா? தெரியவில்லை.

அவன் நெஞ்சம் யானை. தலைவி யானையைக் கட்டியிருக்கும் தூண். அவனது உடம்பு யானையைத் தூணில் கட்டியிருக்கும் கயிறு. அவளையும் பொருளையும் மாறி மாறி எண்ணி எண்ணித் தேய்ந்து போன அவனது நினைவு மோதும் உடல் என்ன ஆகுமோ? - இதுதான் தலைவன் கவலை.

மேற்கோள்கள்
-----------

1. ↑  தேய்புரிப் பழங்கயிற்றியனார் - தமிழ் இணையக் கல்விக் கழகம்
கணிதத்தில் அடிக்கடி ஏற்படும் பிரச்சினைகளில் ஒன்று **தேரவியலா சமன்பாடுகளின்** (Indeterminate Equations) தீர்வு. டயொஃபாண்டஸ் என்ற கிரேக்க கணித ஆய்வாளர் (3ம் நூற்றாண்டு) காலத்தில் முதலில் எழுத்தில் வடிக்கப்பட்ட இந்தப் பிரச்சினையின் அநேக அவதாரங்கள் பிற்காலத்தில் உருவாயின. முக்கியமாக பழைய காலத்து இந்தியக் கணித வல்லுனர்கள் ( ஆரியபட்டர், பிரம்மகுப்தர், பாஸ்கரர் II) இவைகளைப்பற்றிச் செய்த ஆய்வுகள் இன்றும் பயனுள்ளதாய் இருக்கின்றன. எப்பொழுதெல்லாம் சமன்பாடுகளுக்கு முழுத்தீர்வுக்கு வேண்டிய தகவல்கள் கொடுக்கப்படவில்லையோ அவ்வித சமன்பாடுகளை தேரவியலா சமன்பாடுகள் என்பர்.

எளிய அறிமுகம்
-------------

{\displaystyle y^{3}=x^{2}+2}

என்ற சமன்பாட்டை நோக்குக. இது ஒரு தேரவியலா சமன்பாடு. ஏனென்றால் தெரியாத மாறிகள் இரண்டு: y, x. அவைகள் உறவாடும் சமன்பாடோ ஒன்றுதான். பிரச்சினையை சிறிது மாற்றி x, y என்ற மாறிகள் முழு எண்களாக இருக்கவேண்டும் என்று நிபந்தனையிடுவதாகக் கொள்வோம். (இந்த நிபந்தனை தான் டயொஃபாண்டஸின் ஆய்வுகளின் சிறப்பு). சிறிது யோசித்தால் y = 3, x = 5 என்ற தீர்வு கிடைக்கிறது.

இப்பொழுது இன்னொரு கேள்வி. இந்த ஒரு தீர்வுதான் உண்டா, பல தீர்வுகள் இருக்க வாய்ப்பு இருக்கிறதா? தீர்வுகளின் எண்ணிக்கை முடிவுற்றதா? முடிவில்லாததா? தீர்வுகளைக் கண்டுபிடிக்கமுடியுமா? அல்லது, தீர்வுகளின் இருப்புகளை மட்டும்தான் சொல்லமுடியுமா? இதெல்லாம் மிகக் கடினமான கேள்விகள். இவைகளுக்கு விடை கூறும் முயற்சிதான் தேரவியலா சமன்பாடுகளின் கோட்பாடு.

ஃபெர்மா வினுடைய கடைசித்தேற்றம்
------------------------------

டயோஃபாண்டஸின் ஆய்வுகளைப்பற்றி பாஷெ (Bachet) என்பவர் ஒரு நூல் எழுதினார். இந்நூலின் ஒரு பிரதி ஃபெர்மா (17ம் நூற்றாண்டு) விடம் கிடைத்தது. அதனில் பக்க ஓரங்களில் ஃபெர்மா தன் விமரிசனங்களை எழுதுவது வழக்கம். {\displaystyle x^{2}+y^{2}=a^{2}} என்ற சமன்பாட்டைப்பற்றிய பேச்சு வந்த பக்கத்தின் ஓரத்தில் ஃபெர்மா கைப்பட எழுதிவைத்த குறிப்பு வரலாறு படைத்தது.

"மாறாக, ஒரு கன அடுக்கை (cubic power) இரண்டு கன அடுக்குகளாகவோ, ஒரு நாற்படி அடுக்கை இரண்டு நாற்படி அடுக்காகவோ, பொதுவாக, இரண்டுக்கு மேற்பட்ட எந்த அடுக்கையும், அதே அடுக்குகள் இரண்டாகவோ பிரிக்கமுடியாது; இதற்கு ஒரு அபாரமான நிறுவல் என்னிடம் இருக்கிறது. ஆனால் இந்த பக்க ஓரத்தில் அதற்கு இடம் இல்லை"

இதுதான் ஃபெர்மாவினுடைய கடைசித்தேற்றம் என்று பெயர் பெற்று நான்கு நூற்றாண்டுகள் கணித உலகை ஆட்டிப்படைத்ததோடு மட்டுமல்லாமல், எண் கோட்பாட்டிலும், ஏன், கணிதத்திலுமே பல துணைப்பிரிவுகள் ஏற்படக் காரணமாயிருந்தது.

இவற்றையும் பார்க்கவும்
----------------------

* ஆண்ட்ரூ வைல்ஸ்
* பியர் ஃபெர்மா
* இயற்கணித வடிவியல்
**அரசும் சமயமும் பிரிதல்** (*Separation of church and state*) என்பது ஒர் அரசியல் சட்ட கொள்கை ஆகும். இது அரசியல் நிறுவனங்களும் சமய நிறுவனங்களும் தனித்து தனித்து சுதந்திரமாக இயங்க வேண்டும் என்று வேண்டுகிறது. இது பொதுவாக சமய சார்பற்ற அரசு, மக்களுக்கு தமக்கு விருப்பமான சமயத்தை பின்பற்றும் உரிமை என்ற இரு கொள்கைகளின் கலப்பாகும். குறிப்பாக அரசு சமயம் சார்பற்றதாக்கவும், இயன்றவரை சமய செயற்பாடுகளில் தலையிடாமலும் இருக்க வேண்டும் என இந்தக் கொள்கை வேண்டுகிறது. பல்வேறு சமய சார்புடைய சமூகங்களை ஒரே அரசியல் அலகில் இனைக்க இந்தக் கோட்பாடு அவசியமாகிறது. பொதுவாக, அரசும் சமயமும் முரண்படுகையில் அரசே முதன்மைபடுகிறது. குறிப்பாக மக்களால் தேர்தெடுக்கப்பட்ட அரசு சமயத்தை விட கூடிய பொறுப்பும் கடமையும் மிகுந்ததாக கருத்தப்படுகிறது.

அரசு சமயப் பிரிவினை மேற்கு நாடுகளில், சிறப்பாக அமெரிக்காவிலேயே தோற்றம் கண்டது. அரசு சமய பிரிவினை இந்தியா, அமெரிக்கா, கனடா போன்ற நாடுகளில் கடைப்பிடிக்கப்படுகிறது. இலங்கை, ஈரான், பாகிஸ்தான் போன்றவை இந்தக் கொள்கையை கடைப்பிடிப்பதில்லை. இலங்கையில் புத்த மதமே அரசால் முதன்மைப்படுத்தப்பட்டது இலங்கை இனப்பிரச்சினைக்கு ஒரு முக்கிய காரணியாக அமைந்தது.

மேற்கோள்கள்
-----------

1. ↑  "The Civics Glossary". historycentral.com. 2007-10-02 அன்று மூலம் பரணிடப்பட்டது. 2007-12-29 அன்று பார்க்கப்பட்டது.
2. ↑  Chan, Shun-hing and Beatrice Leung (2003). *Changing Church and State Relations in Hong Kong, 1950–2000*. Hong Kong University Press, pg 12. ISBN 9622096123. "These oft-quoted clauses of Jefferson's theory of a 'wall of separation' reflect two significant foundations of Church-State relations in the US. Firstly, the separation of Church and State stands as a constitutional principle that promotes democracy and protects the religious freedom of all Americans equally. Secondly, this principle emerges as a unique American contribution to political theory (Feldman 1997, 4)."
ஐஃப்ஏ, 2010
**ஐஎஃப்ஏ** (*IFA*) என்று பரவலாக வழங்கப்படும் **பன்னாட்டு வானொலி கண்காட்சி பெர்லின்** (*Internationale Funkausstellung Berlin*) செருமனியில் பெர்லின் நகரில் நடைபெறும் மிகத் தொன்மையான தொழிற் கண்காட்சிகளில் ஒன்றாகும். 1924க்கும் 1939க்கும் இடையே இது ஆண்டுக்கொருமுறை நடைபெற்று வந்தது; 1950இலிருந்து 2005ஆம் ஆண்டுவரை இது இரண்டாண்டுகளுக்கு ஒருமுறை நடைபெற்று வந்துள்ளது. தற்போது இது மீண்டும் ஆண்டுக்கொருமுறை செப்டம்பரில் நடைபெறுகிறது. நுகர்வு இலத்திரனியல் மற்றும் வீட்டுப் பொருட்களுக்கான உலகின் முன்னணி வணிக கண்காட்சிகளில் இதுவும் ஒன்றாக விளங்குகிறது. இந்தக் கண்காட்சியில் புதிய நகர்பேசிக் கருவிகளும் பிற தனிப்பயன்பாட்டு கருவிகளும் அறிமுகப்படுத்தப்படுவது வழக்கமாயுள்ளது.

பொதுமக்களுக்கு தங்களுடைய அதிநவீன கருவிகளையும் மேம்படுத்தல்களையும் காட்சிப்படுத்த தயாரிப்பாளர்களுக்கு இது வாய்ப்பு வழங்குகிறது. அனைத்து செருமானிய ஊடகங்களிலும் நாளாந்தர நடப்புக்கள் வெளியாவதால் தகவல் மிகப் பரவலாக பரப்பப்படுகிறது. மேலும் பன்னாட்டளவிலும் ஊடகங்களில் இங்கு நடைபெறும் நிகழ்ச்சிகள் முன்னணி ஈர்ப்பைப் பெறுகின்றன. இக்கண்காட்சியின் வரலாற்றில் உலகளவிலான பல புத்தாக்கங்கள் இங்குதான் முதன்முதலாக அரங்கேறி உள்ளன.

மேற்சான்றுகள்
-------------

1. ↑  "IFA 2014: Tech companies to unveil new smartphones and wearable headsets in Berlin". The Independent. 4 செப்டம்பர் 2014. 4 செப்டம்பர் 2014 அன்று பார்க்கப்பட்டது.
2. ↑  *Gramophone*: 206. November 1989.. பார்த்த நாள்: 4 August 2010.

வெளி இணைப்புகள்
---------------

* IFA அலுவல்முறை வலைத்தளம் பரணிடப்பட்டது 2017-12-10 at the வந்தவழி இயந்திரம்
* 1926 முதல் 2005 வரை நடந்த கண்காட்சிகளின் மாண்சீர் காட்சிகள்
**அரண்மனைப் பொருளாதாரம்** (palace economy) அல்லது **மறுபகிர்வுப் பொருளாதாரம்** (redistribution economy) என்பது, ஒரு பொருளாதார ஒழுங்கமைப்பு முறை ஆகும். இதில் பெருமளவு செல்வம் மையப்படுத்திய நிர்வாகத்தின் ஊடாக, அதாவது அரண்மனை ஊடாகச் சென்று மீண்டும் மக்களுக்கு மறுபகிர்வு செய்யப்படுகிறது. இம்முறையின் கீழ், மக்களுக்கு ஓரளவு சொந்த வருமானம் அனுமதிக்கப்பட்ட போதிலும், பொருளாதாரம், அரண்மனையினால் மீள்பகிர்வு செய்யப்படும் செல்வத்திலேயே பெரிதும் தங்கியுள்ளது.

மறுபகிர்வுக் கருத்துரு, அரண்மனையைக் குறிக்கும் பெரிய வீடு எனப் பொருள்படும் "பாரோ" என்னும் கருத்துருவின் அளவுக்காவது பழமையானது. பிற்காலத்தில் புதிய ஏற்பாடு, மக்கள் தங்களிடம் இருப்பதைத் தமது சமய முதல்வரிடம் கொடுத்துவிட்டுத் தாம் வாழ்வதற்குத் தேவையானதை மீளப் பெற்றுக்கொள்ளும் தொடக்க கிறித்தவ சமுதாயம் பற்றிக் குறிப்பிடுகிறது. இங்கே அரண்மனை எதுவும் இல்லாவிட்டாலும், கருத்துரு அளவில் ஒரே மாதிரியானவையே.

குறிப்புகள்
-----------

1. ↑  de Blois, Lukas; R.J. van der Spek; Susan Mellor (translator) (1997). *An Introduction to the Ancient World*. Routledge. பக். 56–60. பன்னாட்டுத் தரப்புத்தக எண்:0-415-12773-4. .
**பன்னாட்டு வனேடியம் கருத்தரங்கு** (*International Vanadium Symposium*) இரண்டு ஆண்டுகளுக்கு ஒருமுறை நடைபெறும் ஒரு பன்னாட்டு நிகழ்வாகும்.  கருத்தரங்கம் என்பது பலதரப்பட்ட வேதியியல் ஆராய்ச்சியாளர்களுக்கான ஒரு இடைவினை நிகழ்வாகும். வனேடியம் ஆராய்ச்சியின் ஆர்வத்தையும் சிந்தனைகளையும் வலைப்பின்னலில் இக்கருத்தரங்கு பகிர்ந்து கொள்கிறது. பன்னாட்டு வனேடியம் கருத்தரங்கின் முதல் கூட்டம் 1997 ஆம் ஆண்டு மெக்சிகோ நாட்டின் காங்கன் நகரத்தில் நடைபெற்றது.  மிகச் சமீபத்தில் 2018 ஆம் ஆண்டு உருகுவே நாட்டின் மொண்டேவீடியோவில் நடைபெற்றது.

கூட்டங்கள்
----------

* 1997: காங்கன்
* 1999: பெர்லின்
* 2001: ஒசாகா
* 2004: சீகெட்டு
* 2006: சான் பிரான்சிசுகோ
* 2008: லிசுபன்
* 2010: டோயாமா
* 2012: ஆர்லிங்டன்
* 2014: படுவா
* 2016: தைபே
* 2018: மான்டிவீடியோ
* 2020: சைப்ரசு

வனேடிசு விருது
--------------

வனேடிசு விருது என்பது பன்னாட்டு வனேடியம் கருத்தரங்கில் வனேடியம் ஆராய்ச்சியில் ஈடுபட்டுள்ள ஓர் ஆராய்ச்சியாளருக்கு வழங்கப்படும் ஒரு பன்னாட்டு விருது ஆகும்.  புதுமையான ஆராய்ச்சி செய்து, புதிய பயன்பாடுகளை உருவாக்கி, பெரிய எல்லைகள், பரந்த ஆராய்ச்சி நோக்கம், மற்றும் வனேடிய அறிவியலின் முன்னேற்றத்திற்காக சேவை செய்த ஒரு ஆராய்ச்சியாளருக்கு இந்த விருது வழங்கப்படுகிறது. 

### பெற்றவர்கள்

* 2004: டெபி சி. கிரான்சு
* 2006: டைட்டர் ரெடர்
* 2008: தோசிகாசு ஐரோ
* 2010: வின்சென்ட் பெகோராரோ
* 2012: இசுரேல் வாட்சு
* 2014: இயோவா கோசுடா பெசோவா
* 2016: ரான் வெவர் மற்றும் தாமசு கிசு
* 2018: அர்மாண்டோ பொம்பெய்ரோ

குறிப்பிடத்தக்கவர்கள்
---------------------

11 ஆவது பன்னாட்டு வனேடியம் கருத்தரங்கக் கூட்டத்தின்படி முனைவர் தினோரா காம்பினோ தலைவராகப் பணியாற்றினார். கொலராடோ மாநில பல்கலைக்கழகத்தின் டெபி சி. கிரான்சு, எசுப்பானிய தேசிய ஆராய்ச்சி மன்றத்தின் மிகுவல் பனாரசு, சிட்னி பல்கலைக் கழகத்தின் பீட்டர் லே, கலிபோர்னியா பல்கலைக் கழகத்தின் அலிசன் பட்லர், சாந்தா பார்பரா, ஒசாகா பல்கலைக்கழகத்தின் இரோவாக்கி சசாய், போர்ச்சுக்கல் நாட்டின் லிசுபோவா பல்கலைக் கழகத்தின் இயோவா கோசுட்டா பெசோவா போன்றவர்கள் சமீபத்திய மாநாட்டில் கலந்துகொண்ட சில குறிப்பிடத்தக்க பேச்சாளர்கள் ஆவர்.

மேற்கோள்கள்
-----------

1. 1 2 3  "11th International Vanadium Symposium". *www.rsc.org*. 2019-05-08 அன்று பார்க்கப்பட்டது.
2. 1 2  "12th International Vanadium Symposium – CYPRUS – 4-6 November 2020" (ஆங்கிலம்). 2019-05-08 அன்று பார்க்கப்பட்டது.
3. 1 2 3  Crans, Debbie (2015). "Preface: Celebrating vanadium science with leading bioinorganic contributions from the 9th international vanadium symposium". *Journal of Inorganic Biochemistry* **147**: 1–3. doi:10.1016/j.jinorgbio.2015.05.006. பப்மெட்:26077794. .
4. ↑  "Prof. Armando Pombeiro received the Vanadis Award". *CQE. Centro de Química Estrutural. IST* (ஆங்கிலம்). 2019-05-08 அன்று பார்க்கப்பட்டது.
5. ↑  "V4 Symposium - Vanadis Award". *www.staff.u-szeged.hu*. 2019-05-08 அன்று பார்க்கப்பட்டது.

புற இணைப்புகள்
--------------

* "Vanadium Chemistry". *onlinelibrary.wiley.com* (ஆங்கிலம்).
**லி பை** அல்லது **லி போ** (Li Bai அல்லது Li Po. சீனம்: 李白; பின்யின்: Lǐ Bái / Lǐ Bó) (701-762) ஒரு சீனப் புலவர் ஆவார். இன்னொரு சீனப் புலவரான டு ஃபு என்பார் *வைன் கிண்ணத்தின் இறவா எண்மர்* என்று இவரையும் சேர்த்துத் தான் எழுதிய கவிதை ஒன்றில் குறிப்பிட்டுள்ளார். டு ஃபுவும், லி பையும் சீன இலக்கிய வரலாற்றில் இரண்டு பெரும் புலவர்களாகக் கணிக்கப்படுகின்றனர். லி பை எழுதிய ஏறத்தாழ 1,100 பாடல்கள் இன்று கிடைக்கின்றன. இவரது பாடல்களின் முதல் மேற்கத்திய மொழியிலான மொழிபெயர்ப்பு 1862ல் மார்க்குயிஸ் டி'ஹார்வி டி எயிண்ட்-டெனிஸ் என்பவரால் பிரெஞ்சு மொழியில் வெளியிடப்பட்டது. 1901 ஆம் ஆண்டில் ஹேர்பேர்ட் அலன் கைல்ஸ் என்பார் சீன இலக்கியத்தின் வரலாறு பற்றி எழுதிய ஆங்கில நூலில் லி பையின் கவிதைகளை ஆங்கில மொழி வாசகர்களுக்கு அறிமுகம் செய்தார். எஸ்ரா பவுண்ட் என்பவர் லி பையின் கவிதைகளை யப்பானிய மொழியில் மொழிபெயர்த்து வெளியிட்டார்.

லி பை அவரது கவிதைகளில் காணப்படும் மிகுந்த கற்பனைத் திறனுக்காகவும், தாவோயிச கருத்துக்களுக்காகவும், மதுபானம் மீது அவர் கொண்ட காதலுக்காகவும் பெரிதும் அறியப்பட்டவர். இவரும் தனது வாழ்வின் பெரும்பகுதியைப் பயணம் செய்தே கழித்தார். எனினும் இவரது விடயத்தில் இவரிடமிருந்த செல்வமே இப்பயணங்களை மேற்கொள்ள உதவினவேயன்றி, ஏழ்மை காரணமாக இவர் பயணம் செய்யவில்லை. யாங்சி ஆற்றில் படகில் பயணம் செய்து கொண்டிருந்தபோது நீரில் தெரிந்த சந்திரனின் பிம்பத்தைப் போதையில் கட்டியணைக்க முற்பட்டதனால் இவர் நீரில் மூழ்கியதாகச் சொல்லப்படுகின்றது.

இவற்றையும் பார்க்க
------------------

* டு பு - Du Fu
**மென் தோள் மனுக்கோடியா** (*Manucodia chalybatus*) என்பது நடுத்தர அளவிலான, அதாவது 36 செமீ நீளமான, பசிய நீலம், கறுப்பு மற்றும் ஊதா நிறத்திலான சந்திரவாசி இனப் பறவையொன்றாகும். இதன் வால் நீளமானதாயும், கண்கள் செந்நிறமாயும் இருப்பதுடன் மார்பு இறகுகள் வசீகரமான பசிய நிறத்திற் காணப்படும். இவ்வினத்தின் ஆண், பெண் பறவைகள் உருவமைப்பில் ஒத்திருப்பினும் பெண் பறவையானது ஆண் பறவையிலும் ஒப்பீட்டளவிற் சிறியதாயும் ஊதா நிறம் ஓரளவு குறைந்ததாயும் இருக்கும்.

மென் தோள் மனுக்கோடியா பறவையினம் யாப்பென் மனுக்கோடியாவை உருவத்தில் ஒத்துக் காணப்படினும், வெண்கலம் போன்ற மஞ்சட் பச்சை நிறமான கழுத்து இறகுகளின் மூலம் வேறுபடுத்தி அறியப்படுகிறது. இப்பறவைகள் நியூகினித் தீவின் தாழ்நில மற்றும் மலைசார் காடுகளிலும் இந்தோனேசியாவின் மேலைப் பப்புவா மாநிலத்தின் மிசூல் தீவிலும் பரவிக் காணப்படுகின்றன. இதன் இயலிடத்தில் மிகப் பொதுவாகக் காணப்படும் பறவையினங்களில் மென் தோள் மனுக்கோடியாவும் ஒன்றாகும். இவற்றின் முதன்மையான உணவுகள் பழங்களும் அத்தி வகைகளுமாகும்.

மேற்கோள்கள்
-----------

* Clench, Mary H. 1978. Trachael Elongation in Birds-of-Paradise. *Condor*, 80(4):423-430.
* பன்னாட்டு பறவை வாழ்க்கை (2004). *Manucodia chalybatus*. *2006 ஐயுசிஎன் செம்பட்டியல்*. ஐயுசிஎன் 2006. தரவிறக்கப்பட்டது 30 October 2006. இவ்வினம் ஏன் தீவாய்ப்புக் கவலை குறைந்த இனமாக வகைப்படுத்தப்பட்டுள்ளது என்பதற்கான நியாயப்படுத்தல்களைத் தரவுத்தளம் கொண்டுள்ளது.

வெளித் தொடுப்புகள்
------------------

* BirdLife Species Factsheet பரணிடப்பட்டது 2007-09-29 at the வந்தவழி இயந்திரம்
* ஐயுசிஎன் செம்பட்டியல்


1. ↑  [[பன்னாட்டு பறவை வாழ்க்கை]] (2012). "*Manucodia chalybatus*". *பன்னாட்டு இயற்கைப் பாதுகாப்புச் சங்கத்தின் செம்பட்டியல் பதிப்பு 2013.2*. பன்னாட்டு இயற்கைப் பாதுகாப்புச் சங்கம். 26 November 2013 அன்று பார்க்கப்பட்டது.